Na osnovu člana 8. Zakona o ministarskim, vladinim i drugim imenovanjima FBiH ("Sl. novine FBiH" broj: 12/03, 34/03, 65/13) i člana 12. Zakona o javnim preduzećima FBiH ("Sl. novine Federacije BiH" broj: 8/05, 81/08 , 22/09 i 109/12), a u vezi sa članom 257. stav 1. tačka f) Zakona o privrednim društvima ("Sl. novine Federacije BiH" broj: 80/15), te člana 27. i 33. Statuta Javnog preduzeća "Tržnica" d.o.o. Zenica broj: 02-01-5294/08 od 06.03.2008.godine, Nadzorni odbor JP "Tržnica" d.o.o. Zenica na osnovu Odluke broj: 909/21 od 26.03.2021.godine, raspisuje

**JAVNI OGLAS**

**ZA IZBOR I IMENOVANJE DIREKTORA**

**JAVNOG PREDUZEĆA "TRŽNICA" D.O.O. ZENICA**

**1. Predmet javnog oglasa**

Objavljuje se javni oglas za izbor i imenovanje direktora JP "Tržnica" d.o.o. Zenica.

**2. Period na koji se vrši imenovanje**

Izbor i imenovanje direktora vrši se na mandatni period od četiri (4) godine.

**3. Opis pozicije**

Nadležnosti i odgovornosti direktora preduzeća JP "Tržnica" d.o.o. Zenica regulisane su Zakonom o privrednim društvima, Zakonom o javnim preduzećima i Statutom preduzeća, a prema odredbi člana 36. Statuta Preduzeća posebno za:

- organizaciju i vođenje poslova Preduzeća;

- izvještavanje Nadzornog odbora Preduzeća na njegov zahtjev;

- provedbe Statuta i Etičkog kodeksa, te drugih akata Preduzeća;

- izrada i nadgledanje realizacije planova poslovanja;

- izrada provedbenih propisa za postupak nabavki i provedba važećih zakona i propisa o postupku nabavki;

- priprema prijedloga o raspodjeli dobiti ili pokriću gubitaka;

- zapošljavanje i otpuštanje radnika u skladu sa postupcima utvrđenim u Poslovniku i važećim zakonima;

- odlučivanje o pravima i obavezama radnika iz ugovora o radu, Zakona o radu, Kolektivnog ugovora i Pravilnika o radu;

- predlaže Pravilnik o radu i donosi akte o načinu utvrđivanja odgovornosti radnika za povrede radne obaveze, kao i ostalih općih akata;

- zastupanje Preduzeća;

- implementacija Etičkog kodeksa u javnom preduzeću;

- staranje i odgovornost za zakonitost rada Preduzeća;

- rukovođenje procesom rada - vrši raspoređivanje radnika;

- drugi poslovi neophodni za nesmetano odvijanje, organizaciju i vođenje poslovanja Preduzeća.

**4. Uslovi za imenovanje direktora**

Kandidat za poziciju direktora JP "Tržnica" d.o.o. Zenica mora ispunjavati sljedeće uslove i kriterije:

**a) Opći uslovi**

1. da je državljanin Bosne i Hercegovine;

2. da je stariji od 18 godina;

3. da je zdravstveno sposoban za obavljanje poslova direktora;

4. da se protiv kandidata ne vodi krivični postupak;

5. da nije otpušten iz državne službe kao rezultat mjere na bilo kom nivou vlasti u BiH, u periodu od tri (3) godine prije dana objavljivanja upražnjene pozicije;

6. da se na njega ne odnosi član IX 1 Ustava BiH (da nije pod optužnicom Međunarodnog suda za ratne zločine u bivšoj Jugoslaviji);

7. da nije na funkciji u političkoj stranci u smislu odredbe člana 5. Zakona o ministarskim, vladinim i drugim imenovanjima;

8. da nije izabrani zvaničnik, nosilac izvršnih funkcija u smislu Zakona o sukobu interesa u institucijama vlasti BiH i Zakona o sukobu interesa u organima vlasti F BiH;

9. da ne vrši funkciju direktora, člana Uprave, predsjednika ili člana Upravnog ili Nadzornog odbora u drugom privrednom društvu ili instituciji;

10. da nema privatni ili finansijski interes u JP "Tržnica" d.o.o. Zenica;

11. da nije osuđivan za krivično djelo nespojivo sa dužnošću uprave-direktora JP "Tržnica" d.o.o. Zenica, pet (5) godina od dana pravosnažnosti presude, isključujući vrijeme zatvorske kazne, prije dana objavljivanja upražnjene pozicije;

12. da nije lice kojem je pravosnažnom odlukom suda zabranjeno obavljanje aktivnosti iz nadležnosti uprave-direktora, tri (3) godine od dana pravosnažnosti odluke.

**b) Posebni uslovi**

1. da ima visoku stručnu spremu (VSS) - VII stepen stručne spreme, odnosno završeno visoko obrazovanje prvog ciklusa (koji se vrednuje sa 240 ECTS bodova), ili drugog ili trećeg ciklusa Bolonjskog sistema studiranja, društvenog ili tehničkog smjera;

2. da nakon sticanja visoke stručne spreme ima najmanje pet (5) godina radnog iskustva u struci i spremi, od čega najmanje tri (3) godine na rukovodnim mjestima;

3. da u pisanoj formi ponudi Program razvoja Preduzeća za period od četiri (4) godine, koji će biti predmet analize i ocjene u postupku izbora i imenovanja.

**c) Ostali kriteriji**

Procjena kvalifikacije - menadžerskog znanja i iskustva kandidata izvršit će se na osnovu ostvarenog dojma o stručnosti i poznavanju radne problematike na usmenom intervjuu sa kandidatom.

**5. Potrebni dokumenti**

Kandidati su dužni uz potpisanu prijavu na javni oglas, a koja treba da sadrži kraću biografiju sa kontakt informacijama (adresa, broj telefona i e-mail adresa), priložiti original dokumente ili ovjerene fotokopije dokumenata koji su dokaz ispunjavanja općih i posebnih uslova traženih javnim oglasom, i to:

1. Izvod iz matične knjige rođenih;
2. Uvjerenje o državljanstvu i CIPS uvjerenje (ne starije od tri mjeseca);
3. Dokaz o stručnoj spremi (diploma o stečenoj stručnoj spremi odgovarajućeg smjera);
4. Dokaz o radnom iskustvu (potvrda/uvjerenje poslodavca o radnom iskustvu u struci i spremi nakon sticanja visoke stručne spreme);
5. Program razvoja Preduzeća za period od četiri (4) godine;
6. Izjave ovjerene od strane nadležnog organa o činjenicama nabrojanim u tačkama 4. do 12. općih uslova (ne starije od tri mjeseca).

Pored navedenih dokumenata, kandidat koji bude izabran na poziciju direktora, u roku od 10 dana dužan je dostaviti

* Ljekarsko uvjerenje o zdravstvenoj sposobnosti (ne starije od tri mjeseca).

Ako izabrani kandidat ne dostavi navedeno uvjerenje u ostavljenom roku, smatrat će se da ne ispunjava opće uslove iz tačke 3., te će za predmetnu poziciju biti odabran sljedeći kandidat sa liste koji ispunjava uslove.

**Napomena:** Uvjerenja kojim se dokazuje ispunjenost općih uslova iz tačke 4., 11. i 12. koje kandidat treba da ispunjava, službeno će se zatražiti od nadležnih organa koji vode evidencije o istom, a prije konačnog imenovanja kandidata na oglašenu poziciju.

**6. Opće odredbe**

Podnosioci prijava koji uđu u uži izbor bit će pozvani na intervju u roku od četrnaest (14) dana od dana isteka roka za podnošenje prijava.

Pozvani kandidati koji ne pristupe na zakazani intervju, smatrat će se da su odustali od oglasa.

Javni oglas će biti objavljen u "Službenim novinama Federacije BiH", dnevnom listu "Oslobođenje" , na web stranici JP "Tržnica" d.o.o. Zenica i na web stranici Grada zenica, i ostaje otvoren 15 dana od dana posljednjeg objavljivanja.

Prijave sa traženim dokumentima treba dostaviti u zatvorenoj koverti, lično ili preporučeno poštom na adresu:

**JP "Tržnica" d.o.o. Zenica, Ul. Maršala Tita broj 48 (sprat zgrade gradske Tržnice),**

**72 000 Zenica, sa naznakom :**

**"PRIJAVA NA JAVNI OGLAS ZA IZBOR I IMENOVANJE DIREKTORA JAVNOG PREDUZEĆA "TRŽNICA" D.O.O. ZENICA - NE OTVARATI !"**

Na poleđini koverte je obavezno naznačiti ime i prezime, i adresu podnosioca prijave.

Nepotpune, neblagovremene i neuredne prijave neće se razmatrati.

Preduzeće nema obavezu vraćati dokumentaciju dostavljenu uz prijavu na ovaj javni oglas.

Na osnovu provjere kvalifikacija i iskustva prijavljenih kandidata i obavljenog intervjua, Komisija za provođenje postupka izbora kandidata na poziciju direktora Preduzeća, putem pisane preporuke, predlaže rang listu najuspješnijih kandidata na dalji postupak i konačno imenovanje. Konačno imenovanje direktora preduzeća, uz prethodnu saglasnost Skupštine Preduzeća, vrši Nadzorni odbor. Sa kandidatom koji bude imenovan na poziciju direktora, Nadzorni odbor će zaključiti ugovor kojim će se regulisati sva prava i obaveze, ovlaštenja, položaj i odgovornosti direktora Preduzeća.

Nakon provedenog postupka izbora, kandidati će biti pismeno obaviješteni o rezultatima provedenog javnog oglasa.

**Nadzorni odbor JP "Tržnica" d.o.o. Zenica**